-+Αγωγή+Υγείας

Κουτί Α΄Βοηθειών στο Σπίτι (Φαρμακείο) Το φαρμακείο στο σπίτι χρειάζεται για την αντιμετώπιση των πιο συχνών καταστάσεων, που δεν απαιτούν ιατρική παρέμβαση ή για την παροχή πρώτων βοηθειών μέχρις ότου εξασφαλισθεί εξειδικευμένη βοήθεια. Σαφώς κανείς δεν μπορεί να προβλέψει όλους τους πιθανούς κίνδυνους για την υγεία μας, πρέπει όμως να έχουμε τη δυνατότητα να αντιμετωπίσουμε τουλάχιστον τους πιο πιθανούς και συχνούς. Το φαρμακείο πρέπει να είναι εύκολα προσβάσιμο από όλα τα μέλη της οικογένειας, όχι όμως από τα μικρά παιδιά και από άτομα με νοητικά προβλήματα. Το φαρμακείο δεν πρέπει να είναι εκτεθειμένο απευθείας στην ηλιακή ακτινοβολία, προς αποφυγή ανάπτυξης υψηλών θερμοκρασιών εντός αυτού, ενώ θα πρέπει να αποφεύγεται και η πολλή υγρασία. Τα περισσότερα φάρμακα διατηρούνται σε συνθήκες δωματίου, δηλαδή σκιερό μέρος και 20 με 25 βαθμούς Κελσίου. Τα υλικά και τα φάρμακα που περιέχει πρέπει να είναι τακτοποιημένα κατά τρόπο που να βρίσκουμε γρήγορα αυτό που αναζητούμε, ενώ αν κάποιος αλλάζει θέση είτε στο φαρμακείο, είτε στη σειρά των υλικών εντός αυτού, πρέπει να ενημερώνει τα υπόλοιπα μέλη. Επίσης πρέπει να γίνεται συχνός έλεγχος στις ημερομηνίες λήξης των φαρμάκων και αντικατάσταση των ληγμένων. Αν κάποιο μέλος της οικογένειας πάσχει από χρόνιο νόσημα που απαιτεί τακτική λήψη κάποιου συγκεκριμένου φαρμάκου, τότε θα πρέπει να εξασφαλίζεται πάντα η επάρκεια του σκευάσματος. Σ΄ αυτήν την περίπτωση πρέπει να γίνεται σωστός προγραμματισμός αναπλήρωσης του φαρμάκου, έχοντας υπολογίσει και ότι η εξάντληση του φαρμάκου μπορεί να συμπέσει με ημέρες αργίας ή Σαββατοκύριακα. Αν υπάρχουν μικρά παιδιά, έχουμε λάβει εκ των προτέρων οδηγίες από το γιατρό σχετικά με τις δόσεις των φαρμάκων. Kαλό είναι να συζητήσουμε το θέμα του εξοπλισμού του οικιακού φαρμακείου με τον οικογενειακό μας ιατρό, γιατί είναι αυτός που ξέρει τις ιδιαιτερότητες της οικογένειας, όσον αφορά τα θέματα υγείας.

**Προτεινόμενα φάρμακα** Προτεινόμενα φάρμακα λοιπόν για ένα οικιακό φαρμακείο είναι τα εξής:
 * Αναλγητικά/ Αντιπυρετικά της κατηγορίας της παρακεταμόλης, όπου μπορούμε να λαμβάνουμε τρία έως τέσσερα την ημέρα.
 * Αναλγητικά/ Αντιπυρετικά της κατηγορίας της ασπιρίνης ή αλλιώς μη στεροειδή αντιφλεγμονώδη, από τα οποία μπορούμε να λαμβάνουμε μόνο ένα ή το πολύ δύο το 24ώρο.
 * Φάρμακα αντιόξινα για το στομάχι.
 * Φάρμακα σπασμολυτικά, για αντιμετώπιση κολικών ή πόνων περιόδου.
 * Φάρμακα αντιεμετικά και αντιδιαρροϊκά
 * Διαλύματα αναπλήρωσης ηλεκτρολυτών.
 * Αντισταμινικά φάρμακα για την αντιμετώπιση αλλεργιών.

Επίσης ένα οικιακό φαρμακείο πρέπει να περιλαμβάνει και υλικά αντιμετώπισης μικροτραυματισμών και εγκαυμάτων. Μια προτεινόμενη λίστα τέτοιων υλικών είναι η εξής:
 * Καθαρό οινόπνευμα.
 * Βάμμα ιωδιούχου ποβιδόνης.
 * Οξυζενέ.
 * Αλοιφή για εγκάυματα.
 * Αποστειρωμένες γάζες.
 * Αυτοκόλλητα επιθέματα τραυμάτων σε διαφορετικά μεγέθη.
 * Ελαστικούς επιδέσμους.

πηγή: http://www.genikos-iatros.gr/ygeia_farmakeio.html

**red hunter**

||  ||